阮兆祥 我係由唱歌開始㗎 2013年11月28日
1
: GS(14)@2013-11-30 13:41:45http://www.am730.com.hk/article-183524
或者大家差啲忘記,阮兆祥(祥仔)係參加「新秀」入行,推出過個人大碟,唱片封套係一個低頭彈結他,醉心音樂嘅少男,派台歌之一《我心深處》feature彭羚,MV入面擺出標準失意三七面,靠牆、倚窗、坐地甫士,既憂鬱亦純情,不過……事隔已經25年。問佢,點解拎起支咪唔係做主持或者搞笑,而係正正經經唱歌?佢答:「我嘅演藝事業係由唱歌開始。」明晒!
文:賀路斯 圖:莊振邦
Hair:[email]eddykwong@salon[/email] square
Make-up:Zita Chan
場地:Hong Kong Blues Rock Guitar Shop
兩次夢想落空
自從祥仔宣布12月中將會喺伊館開個人騷,唔少人都詫異佢賣嘅,唔係觀眾較為熟識嘅搞笑技能,而係賣唱,正經唱歌,仲開夠3場,問佢覺唔覺得冒險,佢直認今次簡直係食咗豹子膽,但係為咗紀念自己快將入行30年,既然自己係由唱歌開始,今次理所當然,以唱歌嚟做個小總結。係喎,祥仔出過兩張碟㗎喎。
am=am77
祥仔=阮兆祥
am:1984年失意「新秀」,不過喺「全港十九區業餘歌唱大賽」奪得季軍,攞到香港電台電視部藝員及歌手合約,唔係名正言順做歌手咩?
祥仔:我都以為係,諗住可以唱歌啦,但當時工作量好少,太多空閒時間,我希望自己做主動嘅一個,去表態,去爭取,我就走去自薦由電視部去電台部學嘢,做DJ,做咗幾年,知名度開始高,就有唱片公司問我有冇興趣出碟,梗係好啦!咁就出咗兩隻碟。
am:出過兩隻碟,已經好過好多人,但後來發生咩事而冇唱歌?
祥仔:我做DJ,又係行內人,好清楚一隻成功唱片賣幾多隻,人人都賣緊5萬隻,我賣得5千隻,只係做到人哋十分一嘅銷量,同期係林志穎、吳奇隆,我同佢哋梗係冇得比啦,當時就諗係咪要轉型呢?例如入TVB,有慣性收視,觀眾日日睇住我,就算今日睇我唔順眼,睇10日都會睇慣,就係咁入咗TVB做主持人。
am:聽聞之後又有唱片公司搵你出碟,你仲特登為咗出碟而離開TVB,點解後來冇咗件事?
祥仔:幾次都係咁,好似距離唱歌好遠咩?突然又有機會,當時成個Project有晒Idea,聯絡晒音樂人,開始收歌,但唱片公司高層變動,高層取向唔同咗,冇辦法,唯有擱置。
am:嘩,離開咗TVB,又冇得唱歌,好大打擊啫!
祥仔:唔開心都係短時間,我覺得有問題唔放低係冇意思,要諗出路先啱,我要做主動嘅一個,克服咗就唔會有唔開心嘅回憶。
發掘搞笑天分
正當祥仔躊躇之際,多得電視台劇集監製梅小青搵佢回巢拍《娛樂插班生》,雖然只係配角,但搞笑天分就得到賞識,開始有監製搵祥仔專做丑角,但係唔講唔知,祥仔原本都唔認為自己識扮嘢,亦自覺唔識演喜劇,但事實上,觀眾受落,及後更令祥仔喺綜藝節目大展拳腳,例如近年少有搞笑搞到開騷嘅組合「福祿壽」。
am:起初睇《娛樂插班生》,覺得你演喜劇自然到不得了,反而你自己唔覺得?
祥仔:拍呢套劇之前,我曾經自薦去做體育節目主持,總監覺得我得,俾我做奧運直播,嗰日做完直播,見到粉絲,我問有冇睇我做直播呀?佢哋反應好熱烈話「有呀,有呀,你做得好好笑呀。」點解會好好笑嘅?我先至知我好認真嘅時候,觀眾都係覺得我好好笑。
am:令我諗起Bee Gees嘅《I started a Joke》……想做歌手做唔到,想正經又正經唔到,係咪好氣餒?
祥仔:冇,喜劇唔簡單,例如觀眾睇一個藝人喊,就算睇幾次都唔會話「睇過你喊啦!」但一個笑話你講超過一次,觀眾就會話「講過啦!」要求係較高,其實搞笑有好大學問,我要演好佢。
am:2007年你戲路上有好大轉變,就係《溏心風暴》入面嘅奸角舅父波,仲攞埋當年最佳男配角獎,點解會有咁大改變?
祥仔:《溏》係偶然嘅機會,係頂替黎耀祥做呢個角色,當日監製問我有冇興趣,套劇個個都係老戲骨,有夏雨、李司棋、關菊英喎,我梗係有興趣啦,監製亦俾咗好多功課我做,例如邊個場口要注意,要設計一下,套劇出咗嚟好睇,係因為大家合作得好,起到化學作用。
am:台慶你赤住上身,俾人當鼓打到紅晒,犧牲好大喎。
祥仔:個表演係成班人一齊傾,雖然得分幾鐘,但我喺個身度黐咗4個咪,調校埋大細聲要做到效果,我堅持要嚟真,堅打,打到啪啪聲,等觀眾睇到唔係配音,雖然有傳媒話我哋唔知想點,但現場觀眾反應好好,夠娛樂性,有驚喜,咁就足夠。
唱歌死心不息
首次開個人演唱會,祥仔喺上年年尾開始構思,仲自掏荷包,自組班底,孭上最大風險,但冇諗過會輸定贏,因為祥仔喺娛樂圈打滾近卅年,識落圈中好友一大籮,個個一知道佢開騷,紛紛主動支援,撐場做嘉賓不在話下,送歌送詞,令祥仔感到溫暖,深受感動,所以將演唱會主題定命為《一祥朋友》,在佢而言,經已冇輸呢回事。
am:30年後都係返上舞台唱歌,係咪一直對歌手身份念念不忘?
祥仔:我相信殊途同歸,有啲人覺得唱歌嘅,一開始到尾就只係唱歌,我就覺得唱唔到歌就搵第二條路,有機會就再返嚟唱歌,有機會就唱,我唔視唱歌為終身職業,但會視唱歌為終身興趣。
am:你落咗咁多心血,一定搏到盡,搵晒所有朋友嚟玩啦!
祥仔:唔會太多嘉賓,有田蕊妮、陳敏之等等,仲有個神秘嘉賓,7、8個左右,多數係女性,仲會喺台度擺張床,一齊傾下偈,唱下歌,唔會一次過晒冷友情,我希望下年可以搬去大啲嘅場,到時再叫多啲朋友一齊玩。
am:你喺演唱會除咗唱歌,仲會做啲咩?
祥仔:我要挑戰舞台皇者郭富城,要做番歌手本份,會唱,會跳,想唱歌感動到人,亦非常落力排舞,我依家學緊Breaking、Knocking,每日做GYM、跑步收身,我要做人哋未見過我做嘅新嘢,想人哋睇到我嘅進步。
am:你真係唔會喺演唱會入面搞笑?
祥仔:搞笑嗰部分等我啲徒子徒孫——黃子華同張達明做啦!
am:之後會唔會正式以歌手身份再戰樂壇?
祥仔:依家心態係想大家睇一睇,正經唱歌嘅祥仔係點,少少試水溫,我想首先做好演唱會,當大家喜歡祥仔唱歌先至再諗其他嘢,若果都係覺得祥仔麻麻哋,咁我就可能要再裝備自己,希望下次再有機會,再說服各位,祥仔可以係歌手。
後記:
差點忘記,在手機中的音樂清單中,有一首祥仔25年前的作品《In your eyes》,他一聽到前奏,不到兩秒已彈起身,自己的主打歌,怎會忘記?
「聽番自己舊時嘅歌,感覺又愛又恨,恨係當時太幼嫩,冇經驗,有首歌,有詞,就照住唱,唔識把握首歌,唔識搵方法去演繹;愛嘅係,好愛惜當年把聲,呢把聲我唱唔番。」
祥仔當年個人大碟《我心深處》只有黑膠唱片及錄音帶,如今,已成滄海遺珠。
「早前突然收到以前唱片公司老闆電話,佢話大概兩個禮拜後,我以前隻碟就會推出復刻版CD,我可以好好咁收藏。」
祥仔回贈他的一首新歌,訪問前一晚才錄起,這個星期將會派台,一聽,是首慢歌,唱腔改變了,若非早知道是他,必定會脫口問「邊個唱㗎?」
「為咗演唱會,早前接受黃柏高Paco訪問,佢問我準備成點,啲歌齊未?我話差隻慢歌仲揀緊,Paco叫我唔使揀,佢幫我揀,第二日朝早就打電話俾我,問我收到首歌未?我聽咗覺得好聽喎,15分鐘後Paco再打俾我,話呢隻歌唔使我出錢,佢全力幫我製作,搵埋填詞人火火,包喺佢身上,呢啲就係一場朋友,好感動,首歌叫《二把》。」
2
: GS(14)@2013-11-30 13:43:19http://www.am730.com.hk/article-183532
唱歌唔使愁入行靠行頭
自從香港減少公開及大型嘅歌唱比賽之後,
睇落好似少咗個門路,
其實入行方法反而多咗,不過問題係唱片公司捧新人,
係一項巨大投資,宣傳一向係最大開支,
拍MV又可能要請Models或者Dancers,加上市場萎縮,
賣碟真係未必番到本,
不過,若然歌手有啲家底去幫補一下,
就好大機會成事,呢度大把例子。
文:77合作社
亞太區 林峯~外間一直有傳林峯爸爸有「廈門李嘉誠」之稱,入行係靠人事關係,不過佢喺電視台都做過侍應、士兵呢啲閒角,只係過程超短,好快就拍住吳啟華、古天樂做第二男主角,冇幾耐就坐正一線,2007年正式簽約英皇娛樂成為歌手,最為人津津樂道,當然係取代Eason連奪三屆「亞太區最受歡迎男歌手」,2011年憑《Chok》一曲仲奪得「金曲金獎」添。
粉絲強大 麥浚龍~18歲就出道嘅Juno,由於父親係中建電訊主席麥紹棠,加上短時間內經已有一班粉絲追隨,一直有傳靠父親嘅銀彈策略,聘用職業粉絲、出錢買碟、購買播放歌曲時間及各類宣傳,無論外間有咩揣測,Juno繼續我行我素,堅持理想,及至今年憑自編自導自演嘅電影《殭屍》,終於得到演藝上嘅成果及掌聲。
歌舞動人 吳雨霏~有錢與否,當然視乎同邊個比較,之不過住喺比華利山,讀得國際學校,應該屋企日日有飯開,唔會捱餓,當年Cookies 9個女仔,走下一個,走下幾個,前後11年,今日Kary仲可以站立喺樂壇,除咗靠佢本身嘅歌藝同舞藝,屋企支援相信一定唔少得,事關好多成員都為咗搵食,一早轉投其他行業發展。
注定音樂人 王梓軒~父親王英偉係港區全國人大代表,亦係香港藝術發展局主席,背景咁顯赫,王梓軒當然受到悉心栽培,佢6歲就開始學小提琴同鋼琴,亦喺大學修讀現代舞,作曲、編曲、監製及填詞嘅工作早經耳熟能詳,出隻碟可以一手包辦咁滯,返到香港唔獻身音樂事業就嘥啦!
宣傳充足 梁佑嘉~自Abella出道至今,一直有強大宣傳,例如電視廣告,個人特輯主持嘅旅遊節目,邀請台灣歌手柯有倫特意飛嚟香港同佢合唱等。佢仲專程飛去韓國學跳舞,出入有司機接送等各種超然安排,早前就有傳媒指佢其實家底豐厚,入行都係多得喺經營內地房地產富商老竇貼錢支持。
太子女 朱紫嬈~作為太子珠寶鐘錶行執行董事朱繼陶嘅女兒,Khloe當然可以稱為太子女啦,至於佢入行經過就有兩個講法,第一個係家人同金牌經理人Paco係世交,第二個係因為佢唱功不俗獲Paco睇中,不過由於佢家境富裕,令佢曾經表示,記者經常問係咪老竇出錢做宣傳,以致外界甚少留意佢嘅音樂。
唔撈歌手仲有出路
樂壇每年有咁多新人出道,點記得你邊個打邊個,
即使你唱歌有幾好聽,如果因為你恃紅生驕,
或者同負面新聞扯上關係,
又甚至只不過係你公司唔夠budget捧你,
你都未必有得撈!
其實撈唔掂歌手唔代表你唔掂,只可能時不你與,
既然係咁就無謂勉強,
因為唔撈歌手仲有出路!
Oscar 做生煎皇~Oscar喺2004年同古馳組成Bliss出道,可惜事業一直未見起色,合約完咗之後,一米九嘅佢去咗上海做模特兒。期間,佢日日食生煎包都食極唔厭,於是決定將呢種口味帶返香港,同朋友一齊開咗間正宗上海生煎皇,仲搵埋上海師傅教佢整正宗上海口味嘅生煎包。嚟緊佢仲諗住再開分店,其實做下自己鍾意又有興趣嘅嘢,咪仲好。
肥媽 做主持好過唱歌~肥媽(Maria Cordero)把聲夠晒嘹亮,後生時就已經出嚟唱lounge,之後被泰迪羅賓發掘,為電影唱主題曲而為人認識。不過佢唱嘅歌唔係太大路,外形又太有份量,以致《友誼之光》及《Ma Ma I Love You》之後,再冇大熱之作。及後佢開始喺電視台做下主持,由於煮得一手好餸,於是當上烹飪節目主持人,教大家點樣揀靚菜煮好餸。同樣係靠把口,結果做主持仲受歡迎過做歌手!
Alan@E-kids 自強拒做曱甴~E-kids入面大家可能淨係記得Tommy(因為佢聲稱同G-Dragon好熟,同埋經常俾人影到過大海賭錢,所以成日見報),另一成員Alan自從組合拆夥後,好似唔多想同Tommy扯上關係,早前同另一成員Tim開咗場騷都冇預Tommy。Alan自從冇唱歌之後,去咗教跳舞,都叫做有份收入穩定嘅工作,總好過喺樂壇浮浮沉沉,俾人當係曱甴,就唔好啦。
陳冠希 賣潮服仲好搵~Edison嘅演藝生涯係點,毋須多講,分分鐘你仲熟過我,值得一提嘅係,佢當年一首《香港地》的確曾帶起過一陣rap熱潮。自從淫照事件宣布退出娛樂圈,及後又反口復出,接拍《蝙蝠俠—黑夜之神》,點知得一句對白咁多,引來網民取笑,就知道佢現身幕前已經冇人睇好,唯獨係佢嘅潮牌服飾,好似同佢嘅人氣成反比例咁,佢愈俾人噓,啲衫就愈賣得。
趙梓淇 組織家庭享天倫~趙梓淇Yu(趙頌茹),當初憑住翻版鄭秀文個朵出道,好快就為人認識,加上模特兒身材,工作量都唔錯,但有傳佢工作態度欠佳,加上男友周永恆多次出事(涉嫌藏毒、毀壞公物、刑事恐嚇及毆打案等),以致兩人形象插水!好在佢哋因為宗教信仰嘅改變而慢慢洗底,Yu後來曾做過記者,依家就專心喺屋企湊兩個可愛嘅小朋友。
梁洛施 生仔做少奶~15歲就加入英皇,出碟拍戲拍廣告,曝光率極高,仲做埋葡萄牙影后,點知突然選擇淡出娛樂圈,因為當時佢懷有李澤楷嘅骨肉。雖然最後佢同李澤楷分咗手,不過就一直過住唔使點做,齋湊仔嘅少奶奶生活。直至早前,佢喺張艾嘉執導新作《念念》嘅記者會上出現,並正式宣布復出。
杜麗莎 自己唔唱教人唱~出生自音樂世家嘅杜麗莎,六十年代就已經活躍於樂壇,但喺佢最紅嘅時候,竟毅然為愛情放棄事業,移居美國結婚生女。後來回流、移民再回流返香港,就好少推出新歌,反而一心教人唱歌,天后級嘅林憶蓮同鄭秀文,薛凱琪、傅穎同鄭融都係佢學生。
3
: GS(14)@2013-11-30 13:43:59http://www.am730.com.hk/article-183556
香港有大把藝人歌、影兩棲,
例如天王劉德華同郭富城,又好似天后鄭秀文同楊千嬅。
不過唔係個個藝人都好似佢哋咁,可以瓣瓣撈得掂,
例如有啲人本身以歌手身份入行,但搵食艱難,
突然間轉去拍戲,有啲人明明係演員出身,
但突然爆紅,咁就走咗去出碟做歌手。
係撈
呢班人原本身份唔係歌手,不過屬於演藝界一員,由於近水樓台,當人氣夠旺,或者等到適當時機,就自動有唱片公司向佢哋招手,而佢哋大多數嘅特徵係靚仔靚女,但歌藝未必特別出色,或者真係禾稈冚珍珠,有把靚聲一直冇機會俾人知。
藝員變歌手 古巨基~1990年加入TVB,參加藝員訓練班做藝員,畢業後主要做主持同喺劇集做二打六,較令人深刻有《娛樂新聞眼》,經常訪問歌手藝人,不過呢段期間,佢喺圈中結識咗唔少朋友,亦不知不覺透露咗自己唱歌嘅天份,後來終於得到賞識,被唱片公司簽為歌手,加上一堆好歌而紅咗,終於輪到佢俾人訪問番。
新秀轉拍劇 鄭伊健~好多人以為佢係拍檸檬茶廣告入行,錯!佢係參加「新秀歌唱比賽」而簽約TVB,不過幾年間由配角成為小生,九十年代偶像派歌手抬頭,伊健亦喺1991年加盟BMG推出多隻大碟,成為多個品牌代言人,《古惑仔》系列亦爆紅,正當佢事業如日方中,突然發生「奪麵雙琪」,令其人氣一度插水,近年已甚少推出新歌,但每年梗會開演唱會見下樂迷。
玉女掌門 周慧敏~有玉女掌門人之稱嘅Vivian,1985年參加過「新秀歌唱大賽」,不過落選,後來參加香港電台嘅「業餘DJ大賽」正式投入演藝事業,佢開頭係擔任DJ,但清純嘅面孔,溫柔嘅聲線,好快就俾唱片公司睇中簽為歌手,旋即爆紅,後來加盟寶麗金唱片成為力捧女歌手,紅透九十年代初,兜兜轉轉都係做歌手,都唔知當初係TVB走漏眼,定係Vivian突然識唱歌。
模特兒入行 周柏豪~好多人都知周柏豪做歌手前係模特兒,為唔少潮流品牌行騷,不過再準確啲,其實佢應該係錄音室嘅工程師,幫歌手做Demo、唱廣告Background歌之類,加上佢識得彈結他同鋼琴,順理成章成為唱作歌手,雖然聽眾對佢啲歌冇咩大反應,不過就對佢喺社交網上嘅留言反應大好多,例如「水杯論」咁。
永不放棄 鄭俊弘~Fred係一個年輕人追逐夢想嘅完美典範,2001年參加「全球華人新秀歌唱大賽」,獲得「現場最具風采獎」、「突破新秀巨星演繹獎」、「網上完美之聲大獎」兼攞埋亞軍,卻因華星唱片業務改變,Fred成為歌手美夢落空,惟有撈演員,不過今年憑住《星夢傳奇》摘冠之餘,仲得到廣大觀眾認同,事隔12年,應該好快正式以歌手身份見大家。
網民力撐 官恩娜~大溪地靚女Ella最初喺Roadshow當主持,由於佢樣子甜美,性格爽朗,獲唱片公司賞識成為歌手,作品《地平線》亦備受好評,可惜經常捲入是非,令佢事業停滯不前,2009年雖然佢喺《超級巨聲》表現令人刮目相看,但仍未見起色,愛惜佢嘅網民決定喺FB主動成立「力捧官恩娜上位團」,希望佢可以喺樂壇再放異彩。
唔係撈
唱得歌入行,歌藝都有番咁上下,不過呢條路唔易行,首先要有唱片公司簽做歌手,之後要有唔止一首嘅好歌,一下子接唔住個勢,好易俾人遺忘,仲要夠運氣,同期唔可以有太多競爭,形象要夠突出,否則半年錄一次音真係飯都冇得開,所以轉做藝人或者幕後嘅例子都唔少。
搞笑天份高 江欣燕~1985年得18歲青春活潑嘅江欣燕,參加「新秀歌唱大賽」入行,雖然三甲不入,但被華星唱片睇中簽為歌手,早期作品有日文改編歌《夜半驚魂》,亦唱過日劇《偶像媽咪》主題曲及兒歌,可惜未能正式喺樂壇發展,相反觀眾就喜歡佢扮Maria,早年佢同吳積遜結束12年婚姻,因此又多咗見佢參演電視劇。
內地拍劇更紅 李彩樺~Rain以歌手身份加入娛樂圈,推出不下5張唱片,最令人深刻嘅歌相信係「唸口簧」唱嘅《你唔愛我啦》,不過出道時有唔少同佢風格相近嘅女歌手,形象始終唔夠鮮明亦冇突破,一直被界定為妹妹仔,最後亦要轉拍劇集,但反而令人受落,近年更主攻內地市場,比唱歌紅得多。
浪子回頭 鄭中基~唱片公司太子爺,自小受音樂薰陶,天生又有把靚聲,唔做歌手真係嘥,1996年同張學友合唱《左右為難》,令佢成為當時炙手可熱嘅新人,不過接連在飛機上醉酒鬧事,令佢事業同形象大插水,近年暫冇新歌推出,不過佢嘅喜劇細胞就令人非常受落,加上結婚生女,一洗壞孩子形象,真係浪子回頭囉。
拍劇翻身 蕭正楠~拍優之良品廣告被人發掘成為歌手,同期力壓有強大實力支持嘅麥浚龍,獲得「男新人金獎」,點知衰多口講咗句「邪不能勝正」,結果被樂壇全面封殺,搞到避走內地,2008年回港專心拍劇,幾年間得到多個演藝獎項,今年終於走到一線位置,仲被視為視帝大熱之一,之前受過咁大教訓,希望佢真係學識慎言嘅道理。
重投電視懷抱 陳展鵬~本身係TVB藝員,多數做茄喱啡,1996年得寶麗金唱片公司賞識成為歌手,曾經推出《快快》、《拉拉扯扯》等歌曲,但當時未能兼顧歌手及演員工作,決定同TVB解約,點知唱片公司被收購,連首張個人專輯都未推出就失業,後來加入ATV重新嚟過,2008年再重返TVB,今次乖乖哋拍劇,終獲力捧,真係唔知當日解約係福定係禍。
曾經滄海 羅嘉良~佢都係參加「新秀歌唱大賽」入行,不過加盟咗ATV,為當年大製作《秦始皇》唱主題曲,1987年轉投TVB為長劇《季節》又演又唱主題曲,但都係唔紅,反而九十年代演反派就彈起,從此成一線小生,1998年憑住《天地豪情》推出大碟,仲喺紅館開咗4場演唱會,但始終欠缺承接力,加上同宣萱緋聞不絕,千禧年開始轉戰內地,近年甚少拍港劇。